Document ID: 32010D0024

EUROOPA KESKPANGA OTSUS,
25. november 2010,
ringluses olevatelt euro pangatähtedelt ja väärtpaberituruprogrammi raames ostetud väärtpaberitelt Euroopa Keskpangale koguneva tulu vahepealse jaotamise kohta
(uuesti sõnastatud)
(EKP/2010/24)
(2011/10/EL)
EUROOPA KESKPANGA NÕUKOGU,
võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 33,
ning arvestades järgmist:
(1)
17. novembri 2005. aasta otsust EKP/2005/11 ringluses olevatelt euro pangatähtedelt Euroopa Keskpangale koguneva tulu jaotamise kohta osalevate liikmesriikide keskpankadele (1) tuleb oluliselt muuta, et võtta arvesse Euroopa Keskpanga (EKP) selle tulu jaotamist, mis tekib väärtpaberitelt, mis on ostetud 14. mai 2010. aasta otsuse EKP/2010/5 (väärtpaberituruprogrammi loomise kohta) (2) alusel. Selguse huvides tuleb see uuesti sõnastada.
(2)
13. detsembri 2010. aasta otsusega EKP/2010/29 euro pangatähtede emiteerimise kohta (3) jaotatakse ringluses olevad euro pangatähed RKPde vahel proportsioonis nende poolt sisse makstud EKP kapitaliga. Otsuse EKP/2010/29 artikkel 4 ja selle otsuse lisa määrab EKP osaks 8 % ringluses olevate euro pangatähtede koguväärtusest. EKP-l on eurosüsteemisisene nõue RKPde vastu proportsioonis nende osaga märgitud kapitalis, mille väärtus võrdub tema poolt emiteeritud euro pangatähtede väärtusega.
(3)
25. novembri 2010. aasta otsuse EKP/2010/23 (liikmesriikide, mille rahaühik on euro, keskpankade emissioonitulu jaotuse kohta) (4) artikli 2 lõike 2 kohaselt makstakse ringluses olevate euro pangatähtedega seotud eurosüsteemisiseste saldode intressid viitemäära alusel. Otsuse EKP/2010/23 artikli 2 lõike 3 kohaselt toimub tasustamine TARGET2-maksetena.
(4)
Otsuse EKP/2010/23 põhjendus 7 sätestab, et tulud, mida EKP saab RKPde eurosüsteemisiseste nõuete tasustamiselt, mis on seotud EKP osaga ringluses olevates euro pangatähtedes, tuleks põhimõtteliselt jaotada RKPdele kooskõlas EKP nõukogu otsustega, proportsionaalselt nende osaga kapitali märkimise aluses tulu tekkimise majandusaastal.
(5)
Põhimõtteliselt sama moodi tuleks jaotada EKP tulu, mis tekib väärtpaberituruprogrammi (securities market programme, SMP) raames ostetud väärtpaberitelt, s.o RKPdele proportsionaalselt nende osaga kapitali märkimise aluses tulu tekkimise majandusaastal.
(6)
Kui EKP jaotab tulu ringluses olevatelt euro pangatähtedelt ja SMP väärtpaberitelt, peaks ta arvesse võtma oma finantstulemuste prognoosi sellel aastal, mille alusel saab hinnata vajadust eraldada vahendeid valuutakursi, intressimäära ja kullahinna riski katmiseks ning võimalust eraldisi oodatavate kulude katmiseks kasutada.
(7)
Kui EKP nõukogu määrab EKP puhaskasumi summa, mis tuleb kanda üldreservfondi EKPSi põhikirja artikli 33.1 kohaselt, peab ta arvestama, et selle kasumi mis tahes osa, mis vastab tulule ringluses olevatelt euro pangatähtedelt ja SMP väärtpaberitelt, tuleb täies ulatuses jaotada RKPdele,
ON VASTU VÕTNUD KÄESOLEVA OTSUSE:
Artikkel 1
Mõisted
Käesolevas otsuses kasutatakse järgmisi mõisteid:
a) „RKP”- eurot rahaühikuna kasutava liikmesriigi keskpank;
b) „ringluses olevate euro pangatähtedega seotud eurosüsteemisisesed saldod”- RKP ja EKP või kahe RKP vahelised nõuded ja kohustused, mis tulenevad otsuse EKP/2010/29 artikli 4 kohaldamisest;
c) „EKP tulu ringluses olevatelt euro pangatähtedelt”- EKP-le seoses tema osaga ringluses olevates euro pangatähtedes ja seoses tema eurosüsteemisiseste nõuetega RKPde vastu kogunev tulu, mis tuleneb otsuse EKP/2010/23 artikli 2 kohaldamisest;
d) „EKP tulu SMP väärtpaberitelt”- puhastulu, mis tekib väärtpaberitelt, mille EKP on ostnud väärtpaberituruprogrammi raames vastavalt otsusele EKP/2010/5.
Artikkel 2
EKP tulu ringluses olevatelt euro pangatähtedelt ja SMP väärtpaberitelt vahepealne jaotamine
1. EKP tulu ringluses olevatelt euro pangatähtedelt ja SMP väärtpaberitelt tuleb RKPdele maksta samal majandusaastal, mil see koguneb, ja see tuleb RKPdele jaotada proportsionaalselt nende sissemakstud osaga märgitud EKP kapitalis.
2. EKP jaotab RKPdele tulu ringluses olevatelt euro pangatähtedelt iga majandusaasta eest sellele järgneva aasta teisel tööpäeval.
3. EKP jaotab RKPdele tulu SMP väärtpaberitelt iga majandusaasta eest sellele järgneva aasta jaanuari viimasel tööpäeval.
4. Kooskõlas EKP nõukogu otsusega ja EKPSi põhikirja alusel võib EKP tulu summat ringluses olevatelt euro pangatähtedelt vähendada seoses kuludega, mida EKP on kandnud seoses euro pangatähtede emiteerimise ja käitlemisega.
Artikkel 3
Erand artiklist 2
Erandina artiklist 2:
1.
EKP nõukogu otsustab enne majandusaasta lõppu, kas EKP tulu SMP väärtpaberitelt, ja vajaduse korral EKP tulu ringluses olevatelt euro pangatähtedelt, tuleks tervikuna või osaliselt jaotamata jätta ulatuses, mis on vajalik, et kindlustada, et jaotatud tulu summa ei ületaks selle aasta EKP puhastulu. EKP nõukogu teeb sellise otsuse, kui ta eeldab juhatuse koostatud põhjendatud prognoosi alusel, et EKP lõpetab aasta kahjumiga või et aasta puhaskasum on väiksem kui eeldatav tulu ringluses olevatelt euro pangatähtedelt ja eeldatav tulu SMP väärtpaberitelt.
2.
EKP nõukogu võib otsustada enne majandusaasta lõppu, et EKP tulu SMP väärtpaberitelt, ja vajaduse korral EKP tulu ringluses olevatelt euro pangatähtedelt, eraldatakse tervikuna või osaliselt valuutakursi, intressimäära ja kullahinna riskide katmiseks.
Artikkel 4
Kehtetuks tunnistamine
Otsus EKP/2005/11 tunnistatakse käesolevaga kehtetuks. Viiteid kehtetuks tunnistatud otsusele käsitatakse viidetena käesolevale otsusele.
Artikkel 5
Jõustumine
Käesolev otsus jõustub 31. detsembril 2010.
Frankfurt Maini ääres, 25. november 2010

Labels: 2
19
4
15